
Европейският парламент,
–	като взе предвид Договора за функционирането на Европейския съюз, и по-специално членове 113, 114 и 115 от него,
–	като взе предвид предложението на Комисията от 28 септември 2011 г. за директива на Съвета относно обща система на данък върху финансовите сделки и за изменение на Директива 2008/7/ЕО (COM(2011)0594),
–	като взе предвид предложението на Комисията от 14 февруари 2013 г. за директива на Съвета за въвеждане на засилено сътрудничество в областта на данъка върху финансовите сделки (COM(2013)0071) (предложение за ДФС),
–	като взе предвид предложението на Комисията от 28 ноември 2007 г. за регламент на Съвета за установяването на мерки за прилагане на Директива 2006/112/ЕО относно общата система на данъка върху добавената стойност по отношение на третирането на застрахователните и финансовите услуги (COM(2007)0746),
–	като взе предвид предложението на Комисията от 28 ноември 2007 г. за директива на Съвета за изменение на Директива 2006/112/ЕО относно общата система на данъка върху добавената стойност по отношение на третирането на застрахователните и финансовите услуги (COM(2007)0747),
–	като взе предвид Регламент (ЕС) 2023/1114 на Европейския парламент и на Съвета от 31 май 2023 г. относно пазарите на криптоактиви и за изменение на регламенти (ЕС) № 1093/2010 и (ЕС) № 1095/2010 и на директиви 2013/36/ЕС и (ЕС) 2019/1937[footnoteRef:1], [1:  	ОВ L 150, 9.6.2023 г., стр. 40, ELI: http://data.europa.eu/eli/reg/2023/1114/oj.] 

–	като взе предвид първоначалната оценка на въздействието на Комисията от 22 октомври 2020 г. относно преглед на правилата за ДДС за финансовите и застрахователните услуги,
–	като взе предвид предложението на Комисията от 12 септември 2023 г. за създаване на система за данъчно облагане по главно управление за микро-, малките и средните предприятия и за изменение на Директива 2011/16/ЕС,
–	като взе предвид Решение (ЕС, Евратом) 2020/2053 на Съвета от 14 декември 2020 г. относно системата на собствените ресурси на Европейския съюз и за отмяна на Решение 2014/335/ЕС, Евратом[footnoteRef:2], [2:  	ОВ L 424 I, 15.12.2020 г., стр. 1. ELI: http://data.europa.eu/eli/dec/2020/2053/oj.] 

–	като взе предвид съобщението на Комисията от 22 декември 2021 г., озаглавено „Следващото поколение собствени ресурси за бюджета на ЕС“ (COM(2021)0566),
–	като взе предвид проучването, поискано от подкомисията по данъчни въпроси на Парламента, озаглавено The taxation of the EU’s financial sector (Данъчното облагане на финансовия сектор на ЕС), публикувано от Генерална дирекция по икономика, трансформация и промишленост на Парламента през юни 2025 г.[footnoteRef:3], [3:  	Проучване – The taxation of the EU’s financial sector (Данъчното облагане на финансовия сектор на ЕС), Европейски парламент, Генерална дирекция по икономика, трансформация и промишленост, Тематичен отдел по икономика и растеж, юни 2025 г.] 

–	като взе предвид съдебната практика на Съда на Европейския съюз относно освобождаването от ДДС на финансовите и застрахователните услуги,
–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], [4:  	ОВ L 433 I, 22.12.2020 г., стр. 28. ELI: http://data.europa.eu/eli/agree_interinstit/2020/1222/oj.] 

–	като взе предвид своята резолюция от 10 май 2023 г. относно собствените ресурси: ново начало за финансите на ЕС, ново начало за Европа[footnoteRef:5], [5:  	OВ C, C/2023/1067, 15.12.2023 г., ELI: http://data.europa.eu/eli/C/2023/1067/oj.] 

–	като взе предвид доклада на Енрико Лета от април 2024 г., озаглавен Much more than a market – Speed, Security, Solidarity: Empowering the single market to deliver a sustainable future and prosperity for all EU citizens (Нещо много повече от пазар – Бързина, сигурност, солидарност – Създаване възможности на единния пазар за постигане на устойчиво бъдеще и просперитет за всички граждани на ЕС) (доклада на Лета),
–	като взе предвид доклада на Марио Драги от 9 септември 2024 г., озаглавен The future of European competitiveness (Бъдещето на европейската конкурентоспособност) (доклада на Драги),
–	като взе предвид съобщението на Комисията, озаглавено „Съюз на спестяванията и инвестициите: Стратегия за насърчаване на благосъстоянието на гражданите и икономическата конкурентоспособност в ЕС“ (COM(2025)0124),
–	като взе предвид Препоръка (ЕС) 2025/2029 на Комисията от 30 септември 2025 г. относно увеличаване на наличността на спестовно-инвестиционни сметки с опростено и благоприятно данъчно третиране[footnoteRef:6], [6:  	OВ L, 2025/2029, 8.10.2025 г., ELI: http://data.europa.eu/eli/reco/2025/2029/oj.] 

–	като взе предвид работния документ на Световната банка от май 2025 г., озаглавен VAT Exemptions, Embedded Tax, and Unintended Consequences (Освобождавания от ДДС, включени данъци и нежелани последици),
–	като взе предвид член 55 от своя Правилник за дейността,
–	като взе предвид доклада на комисията по икономически и парични въпроси (A10-0169/2026),
А.	като има предвид, че в писмото на председателя на Комисията за определяне на ресора от 2024 г. до члена на Комисията, отговарящ за данъчното облагане, на Комисията е възложена задачата да набележи иновативни решения за данъчното облагане на финансовия сектор на ЕС в подкрепа на по-нататъшната интеграция на сектора, трансграничната дейност, цифровизацията и иновациите; като има предвид, че Комисията започна проучване относно данъчното облагане на финансовия сектор в ЕС;
Б.	като има предвид, че финансовите услуги по принцип са освободени от данък добавена стойност (ДДС) в ЕС; като има предвид, че финансовите институции не могат да приспадат ДДС, начисляван върху входящите им ресурси, поради това освобождаване и това води до т.нар. „проблем с неподлежащия на приспадане ДДС“; като има предвид, че това освобождаване би могло да създаде липса на прозрачност, да увеличи разходите за потребителите и да доведе до допълнителни разходи за финансовите институции, да повлияе на решенията за организиране и възлагане на дейности на външни изпълнители и да доведе до неблагоприятно конкурентно положение за по-малките, цифровите и трансграничните доставчици на услуги;
В.	като има предвид, че възможността финансовите институции да изберат да начисляват ДДС не се предоставя последователно в държавите членки, което води до допълнителна административна сложност;
Г.	като има предвид, че освобождаването от ДДС датира от 1977 г., когато данъчното облагане на такива финансови услуги е създавало значителни технически и административни трудности; като има предвид, че сега би могло да се предприемат действия по отношение на първоначалната техническа обосновка за освобождаването от ДДС благодарение на технологичния и цифровия напредък и напредъка в областта на надзора, включително обработка на данни в реално време и подобрени изисквания за докладване;
Д.	като има предвид, че редица юрисдикции по света преразгледаха подобни освобождавания или въведоха алтернативни форми на данъчно облагане на финансовите услуги, за да се справят с нежеланите фискални и конкурентни последици от неподлежащия на възстановяване ДДС и да продължат да гарантират справедлив и стабилен принос на финансовия сектор към публичните приходи;
Е.	като има предвид, че както в доклада на Лета, така и в доклада на Драги се подчертава, че разпокъсаността на данъчното облагане в рамките на единния пазар, включително административните и фискалните пречки, възпрепятства икономическия растеж, търговията и трансграничната стопанска дейност; като има предвид, че вътрешните пречки в ЕС на практика налагат мито от почти 100% върху финансовите услуги;  като има предвид, че според Драги тези препятствия и регулаторни пречки са много по-вредни за икономическия растеж от всички мита, които САЩ биха могли да наложат;
Ж.	като има предвид, че по данни на Евростат финансовият сектор е значителен компонент на икономиката на ЕС, който генерира около 0,9 трилиона евро добавена стойност през 2022 г., осигурява заетост на почти 5 милиона души и отчита нетен оборот от приблизително 2,4 трилиона евро; като има предвид, че секторът допринася за публичните финанси чрез корпоративното данъчно облагане, данъците върху заплатите и специфичните за сектора налози; като има предвид, че финансовият сектор на ЕС играе централна роля за финансирането на реалната икономика, като подкрепя иновациите и улеснява инвестициите;
З.	като има предвид, че неотдавнашните инициативи, като например Директива 2025/50 на Съвета от 10 декември 2024 г. за по-бързи и по-сигурни данъчни облекчения за надвзети данъци при източника[footnoteRef:7] (Директивата FASTER), постигнаха значителен напредък в намаляването на административната тежест и улесняването на трансграничната икономическа дейност в ЕС, като подобни усилия следва да продължат с цел по-нататъшно укрепване на интеграцията и ефективността на единния пазар; [7:  	OВ L, 2025/50, 10.1.2025 г., ELI: http://data.europa.eu/eli/dir/2025/50/oj.] 

И.	като има предвид, че Съветът отложи вземането на решение относно предложението на Комисията за директива за създаване на система за данъчно облагане по главно управление за микро-, малките и средните предприятия и за изменение на Директива 2011/16/ЕС, а Парламентът вече одобри законодателна резолюция на 10 април 2024 г.[footnoteRef:8]; [8:  	Законодателна резолюция на Европейския парламент от 10 април 2024 г. относно предложението за директива на Съвета за създаване на система за данъчно облагане по главно управление за микро-, малките и средните предприятия и за изменение на Директива 2011/16/ЕС (OВ C, C/2025/1326, 13.3.2025 г., ELI: http://data.europa.eu/eli/C/2025/1326/oj).] 

Й.	като има предвид, че с бъдещите инициативи следва да се намали разпокъсаността на единния пазар и да се засили конкурентоспособността, като се гарантира съгласувана, предвидима и неутрална данъчна рамка за финансовите услуги и същевременно се вземат предвид разнообразните бизнес модели и данъчните взаимодействия в целия финансов сектор на ЕС;
К.	като има предвид, че данъчното облагане на финансовите услуги в ЕС продължава да бъде силно разпокъсано, с различаващи се национални подходи към данъците върху застрахователните премии, данъците върху финансовите сделки (ДФС), данъците върху банките, данъците върху финансовата дейност и други данъци, основани на печалбата; като има предвид, че тази разпокъсаност създава правна несигурност и сложност, води до изкривяване на пазара, насърчава избягването на данъци и намалява конкурентоспособността на ЕС;
Л.	като има предвид, че съюзът на спестяванията и инвестициите (ССИ) изисква по-силни стимули за хората, за да спестяват и инвестират на европейските капиталови пазари; като има предвид, че завършването на ССИ изисква всеобхватен подход спрямо финансовата стабилност, пазарната интеграция и защитата на инвеститорите; като има предвид, че гарантирането на справедливия принос на финансовия сектор към публичните финанси, на интернализирането на създаваните от него рискове и на подкрепата за дългосрочните устойчиви инвестиции е от съществено значение за успеха на ССИ и доверието в него;
М.	като има предвид, че ДФС и данъците върху банките бяха обсъдени след финансовата криза през 2008 г. и 2009 г.; като има предвид, че тези мерки имаха за цел да компенсират разходите, свързани с кризата;
Н.	като има предвид, че понастоящем най-малко седем държави членки налагат ДФС; като има предвид, че тези държави членки не са координирали своите ДФС по отношение на обхвата, размера или прилагането; като има предвид, че не е постигнато споразумение за ДФС в целия ЕС въпреки редицата законодателни предложения на Комисията от 2011 г. насам;
О.	като има предвид, че Парламентът последователно подкрепя въвеждането на ДФС в целия ЕС, включително като възможен собствен ресурс, последно в своята резолюция от май 2023 г.; като има предвид, че в работната си програма за 2026 г. Комисията предложи да оттегли предишното си предложение за ДФС поради липсата на консенсус сред държавите членки и факта, че не е постигнато съгласие;
П.	като има предвид, че държавите членки продължават да въвеждат временни данъци върху извънредните приходи или налози за солидарност върху печалбите на банките, за да се справят с извънредните увеличения на рентабилността, обусловени от паричната политика;
Преодоляване на разпокъсаността на данъчното облагане в рамките на финансовия сектор и повишаване на неговата конкурентоспособност
1.	отбелязва, че след голямата финансова криза държавите членки са въвели 91 секторни данъка за данъчно облагане на финансовия сектор, което води до силно разпокъсана данъчна среда; отбелязва, че тази разпокъсана данъчна среда създава допълнителни оперативни и административни разходи и увеличава структурните пречки пред трансграничното разрастване на доставчиците на финансови услуги, като по този начин отслабва финансовия сектор на ЕС и неговия инвестиционен капацитет и подкопава целите на ССИ и банковия съюз;
2.	отбелязва, че различията в националните данъчни режими отразяват избора на вътрешни политики; отбелязва продължаващата работа на международно равнище по отношение на прехвърлянето на печалби; призовава за засилена координация на равнището на ЕС, включително при прилагането на Директивата за втория стълб, строги правила за борба с избягването на данъци и изисквания за прозрачност, особено в областта на публичното отчитане по държави;
3.	отбелязва, че разпокъсаността на националните данъчни режими увеличава риска от трансгранично двойно данъчно облагане и поради административната и правната сложност може да възпрепятства растежа на финансовия сектор на ЕС и да представлява спънка пред по-задълбочената интеграция на финансовите пазари на ЕС; подчертава, че избягването на двойното данъчно облагане и намаляването на административната тежест следва да продължат да бъдат от решаващо значение; подчертава обаче, че усилията за опростяване не трябва да водят до дерегулиране или надпревара за достигане на най-ниски равнища на данъчните стандарти;
4.	подчертава, че различията в националните процедури за удържане на данък при източника създават административна тежест и пречки пред трансграничните инвестиции, както се потвърждава в стратегията на Комисията за ССИ; приветства приемането на Директивата FASTER; призовава за по-нататъшен напредък в посока към по-координирана и амбициозна рамка;
5.	призовава Съвета да вземе решение относно предложението на Комисията за директива на Съвета за създаване на система за данъчно облагане по главно управление за микро-, малките и средните предприятия и за изменение на Директива 2011/16/ЕС, като надлежно вземе предвид законодателната резолюция на Европейския парламент от 10 април 2024 г.;
6.	освен това отбелязва, че действащите данъчни правила не са напълно в крак с появата на нови финансови продукти и пазарни инфраструктури; изтъква, че тази разпокъсаност бързо става все по-тревожна с успеха на необанките, като например изцяло цифровизираните банки, банките конкуренти или финансовотехнологичните банки; отбелязва значителното увеличение на дела на трансграничните депозити, държани от тези банки, през последните шест години; подчертава, че различията в данъчните правила между банките и небанковите субекти могат да създадат нарушения;
7.	изтъква, че недостатъчните данни за ефективната данъчна тежест във финансовия сектор на ЕС възпрепятстват изготвянето на политики, основани на доказателства, и оценката на въздействията на политиките върху поведението на пазара, конкуренцията и финансовата стабилност; подчертава необходимостта от подобряване на прозрачността и по-добро използване на съществуващите данни като предварително условие за съгласувана реформа на данъчното облагане на финансовия сектор;
8.	подчертава, че премахването на данъчните пречки пред трансграничните инвестиции чрез съгласувани правила на равнището на ЕС би намалило разходите за привеждане в съответствие, би подобрило пазарната ефективност, би повишило правната яснота за трансграничните капиталови потоци и би засилило конкурентоспособността на финансовите услуги в ЕС, като същевременно би ограничило отклоненията от данъчно облагане и агресивното данъчно планиране; подчертава необходимостта от съгласуван набор от правила за финансовия сектор на ЕС, като същевременно се зачитат данъчният суверенитет на държавите членки и принципът на субсидиарност; подчертава, че данъчното облагане на финансовите услуги следва да спомогне за поддържане на конкурентоспособността на финансовия сектор;
9.	отбелязва, че според Европейския макроикономически доклад на Комисията за 2026 г.[footnoteRef:9] процентът на спестяванията на домакинствата в ЕС остава доста над средния за държавите от Организацията за икономическо сътрудничество и развитие; изразява съжаление, че около една трета от тези спестявания се инвестират извън ЕС, което показва недостатъците на финансовата рамка на ЕС по отношение на задържането на инвестициите; призовава Комисията да прецени как данъчните мерки могат да насърчават инвестициите да се насочат към ЕС; подчертава значението на възпирането на финансовите потоци към държави от списъка на ЕС на юрисдикциите, неоказващи съдействие за данъчни цели; [9:  	Европейска комисия, „Европейски макроикономически доклад за 2026 г.“, ноември 2025 г.] 

10.	подчертава, че е важно да се постигне напредък по отношение на ССИ, за да се мобилизират спестявания за продуктивни инвестиции; счита, че намаляването на данъчната разпокъсаност и подобряването на каналите за трансгранични инвестиции са от ключово значение, за да се мобилизират европейските спестявания с оглед на инвестиции в рамките на ЕС;
11.	подчертава, че наред с целите на ССИ следва да бъде разработена данъчна рамка за финансовите услуги, насочена към повишаване на ефективността, преодоляване на нарушенията на пазара и насърчаване на инвестициите и дългосрочния растеж, като същевременно се гарантира балансиран подход, който отразява и по-широки икономически и социални съображения;
12.	отбелязва, че данъчното облагане на финансовия сектор следва да се ръководи от принципите на простота, неутралност, справедливост, икономическа, екологична и социална устойчивост и правна сигурност; отбелязва, че то следва също така да отразява цикличната динамика на рентабилността на банките, свързана с паричната политика и икономическите условия;
13.	призовава Комисията да изпълни ангажимента си да предложи иновативни решения за данъчното облагане на сектора, които намаляват разпокъсаността, насърчават по-голяма пазарна интеграция на равнището на ЕС и допринасят за завършването на ССИ;
Предприемане на мерки по отношение на режима на ДДС за финансовите услуги
14.	отбелязва, че освобождаването от ДДС за финансовите услуги датира от 1977 г., като служи за избягване на техническите трудности при прилагането на ДДС за комплексни финансови услуги, което се е считало за неосъществимо от административна гледна точка; признава, че реалностите на технологичния напредък и цифровизацията вече биха могли да отговорят на първоначалната техническа обосновка за освобождаването от ДДС;
15.	отбелязва, че освобождаването не представлява непременно предимство за финансовите институции, тъй то им пречи да възстановяват ДДС; счита, че статуквото затвърждава нарушенията на пазара, може да създава липса на прозрачност и да увеличава разходите за потребителите, засилва склонността към собствено предлагане на услуги във финансовия сектор и създава неблагоприятно конкурентно положение в сравнение с институциите от държави извън ЕС;
16.	подчертава, че освобождаването от ДДС често се предоставя за дейности от общ интерес като признание за тяхната основна социална функция; подчертава, че някои основни финансови услуги – особено платежните услуги, приемането на депозити и предоставянето на основни кредити – могат да изпълняват сравнима функция на квазикомунална услуга, като защитават спестяванията, създават условия за икономически обмен и гарантират възможността за безопасно участие на хората и предприятията в икономиката;
17.	отбелязва, че многократните инициативи на Комисията, включително нейните предложения от 2007 г. и първоначалната оценка на въздействието от 2020 г., не доведоха до реформа на освобождаването от ДДС за финансовия сектор, защото държавите членки не постигнаха единодушно съгласие; отбелязва, че последно Комисията възнамеряваше да публикува изменения на Директивата за ДДС[footnoteRef:10] в началото на 2023 г.; отбелязва, че тези планове са в застой, поради което тази съществена реформа все още не е приключила; [10:  	Директива 2006/112/ЕО на Съвета от 28 ноември 2006 г. относно общата система на данъка върху добавената стойност (OВ L 347, 11.12.2006 г., стp. 1, ELI: http://data.europa.eu/eli/dir/2006/112/oj).] 

18.	отбелязва, че съгласно член 11 от Директивата за ДДС групирането на данъчно задължените лица за целите на ДДС остава незадължително за държавите членки и е ограничено от териториални ограничения, което създава правни и практически пречки за трансграничните групи, извършващи дейност в областта на финансовите услуги;
19.	подчертава, че въпреки използването на групиране за целите на ДДС и договорености за поделяне на разходите в някои държави членки освобождаване от ДДС, съчетано с различни компенсаторни национални данъчни правила, като данъчно облагане на застрахователни премии, създава сложна и разпокъсана данъчна среда, което оскъпява спазването на трансграничното данъчно законодателство и увеличава оперативните разходи на дружествата; подчертава, че са необходими по-ясни определения и опростени правила за ДДС, за да се намали тази тежест, да се гарантира последователно прилагане на правилата в целия ЕС, да се улесни трансграничната дейност и да се подкрепят иновациите;
20.	отбелязва, че групирането за целите на ДДС, което може да намали административната тежест за и да подобри ефикасността на финансовите институции, понастоящем се прилага неравномерно в държавите членки и като цяло е ограничено до субекти, установени в рамките на една държава членка; подчертава, че по-голямото сближаване при прилагането на групирането за целите на ДДС би могло да намали разпокъсаността и правната несигурност на вътрешния пазар и да улесни трансграничната дейност в областта на финансовите услуги;
21.	призовава Комисията да насърчава държавите членки да прилагат последователно групирането за целите на ДДС и да проучи възможностите за по-ясна правна рамка, включително възможността за трансгранично групиране за целите на ДДС; подчертава, че по-широкото използване на групирането за целите на ДДС за финансови и застрахователни услуги трябва да бъде в съответствие с правилата за корпоративно данъчно облагане, по-специално тези относно трансферното ценообразуване, и трябва да бъде придружено от обвързващи предпазни мерки за борба със злоупотребите, за да се предотвратят измамите и избягването на данъци, изтичането на ДДС в рамките на групата и злоупотребите със подялбата на разходите;
22.	отбелязва, че Директивата за ДДС няма специфични разпоредби за нововъзникващите финансови инструменти, включително криптоактивите, децентрализираните финанси и финансовите технологии; подчертава, че освен това директивата не регулира третирането на дериватите за целите на ДДС и че третирането на инвестиционните фондове продължава да се различава в държавите членки; отбелязва, че това е довело до различни национални тълкувания на правилата за ДДС, правна несигурност за доставчиците на услуги и нееднакво третиране на традиционните и новите финансови услуги и създава риск от възпрепятстване на иновациите и конкурентоспособността;
23.	подчертава, че една съвременна данъчна рамка следва да подкрепя иновациите във финансовите технологии и цифровите финансови услуги и да избягва създаването на възпиращи регулаторни фактори за новите участници на пазара; призовава Комисията да поясни третирането на нововъзникващите финансови услуги за целите на ДДС, за да се гарантират технологична неутралност и еднакви условия на конкуренция в целия ЕС;
24.	счита, че едно широко и недиференцирано освобождаване от ДДС за целия финансов сектор повдига въпроси относно цялостната съгласуваност и баланс на данъчната система; подчертава, че реформа на освобождаването от ДДС би могла да намали нарушенията и равнището на невъзстановимия ДДС, без да създава непропорционална административна сложност; отбелязва, че вариантите за премахване на освобождаването от ДДС биха могли ефективно да премахнат невъзстановимия ДДС, като позволят на финансовите предприятия да си възстановят изцяло ДДС, който плащат за стоки и услуги, използвани при тяхната дейност; подчертава, че това би премахнало настоящото предпочитание услугите да се възлагат вътре в предприятието, вместо да се дават на външни изпълнители, което може да ограничи способността на дружеството да се специализира, да има достъп до външен експертен опит и да въвежда иновации; признава, че тази реформа би могла също така да осигури еднакви условия на конкуренция по отношение на други юрисдикции и да засили международната конкурентоспособност на финансовите институции на ЕС;
25.	припомня, че ДДС е хармонизирана данъчна рамка на равнището на ЕС, въпреки че държавите членки запазват известна възможност за нейното прилагане; поради това признава, че реформата на системата на ДДС за финансовите услуги следва да бъде разгледана на равнището на ЕС;
26.	призовава Комисията да преразгледа въздействието на настоящия режим на ДДС върху финансовия сектор и публично да сподели този анализ; призовава Комисията да разгледа варианти на политиката за справяне с установените нарушаващи ефекти; подчертава, че всяка такава реформа следва да намали невъзстановимия ДДС и разпокъсаното прилагане на правилата, да подобри правната сигурност и данъчната справедливост и да засили конкурентоспособността на финансовите пазари на ЕС, като същевременно запази финансовата стабилност и сведе до минимум регулаторния арбитраж между държавите членки; подчертава, че всяка такава реформа трябва също така да защитава потребителите и да продължи да гарантира, че финансовият сектор допринася справедливо за публичните приходи;
27.	отбелязва, че всяко предложение за преразглеждане на рамката за ДДС следва да се основава на задълбочен анализ на макроикономическо равнище и цялостно картографиране на националните банкови данъци и налози; подчертава, че този анализ следва да отчита административните последици за финансовите услуги, взаимодействието между съществуващите национални банкови данъци, налозите върху финансовия сектор и системата на ДДС, както и въздействието върху единния пазар;
28.	подчертава, че всички промени в третирането на финансовите услуги за целите на ДДС трябва внимателно да оценяват въздействието върху услугите, предоставяни на потребителите на дребно, особено домакинствата с ниски и средни доходи, и да избягват всякакви допълнителни общи разходи;
29.	призовава Комисията, като част от възможна реформа на освобождаването от ДДС, да направи оценка на осъществимостта на замяната на националните данъци върху застрахователните премии посредством пълно интегриране на застрахователните услуги в системата на ДДС;
Насърчаване на по-съгласувана данъчна рамка за финансовия сектор
30.	припомня, че ЕС е изправен пред значителен недостиг на инвестиции в размер на 750 – 800 милиарда евро годишно от гледна точка на постигането на своите цели в областта на климата, цифровите технологии и стратегическата автономност; припомня ангажимента на държавите членки и на ЕС за значително увеличаване на европейските инвестиции в отбраната; подчертава, че за да се отговори на тези предизвикателства, справедливото и по-съгласувано данъчно облагане на финансовия сектор би могло да допринесе за мобилизирането на частен капитал, като по този начин се стимулират инвестициите на дребно, и за укрепването на европейските капиталови пазари, като същевременно се повишават приходите за публични инвестиции за стратегическите приоритети, както и за нашите социални, климатични и инвестиционни нужди, като по този начин се укрепва конкурентоспособността на ЕС;
31.	припомня във връзка с това, че споразумението от 2020 г. между Парламента, Съвета и Комисията относно пътна карта за въвеждането на нови собствени ресурси, включително данък върху финансовите сделки (ДФС), базирано на резултати от оценка на въздействието;
32.	признава липсата на напредък по предложението за ДФС в Съвета, въпреки обширните разисквания, както с единодушие, така и в рамките на засиленото сътрудничество, и отбелязва съобщението на Комисията относно оттеглянето на предложението за ДФС в работната ѝ програма за 2026 г.;
33.	счита, че редовните оценки на икономическото въздействие и продължаващото значение на данъчната политика във финансовия сектор са от решаващо значение, за да се избегнат нежелани или трайни нарушения на финансовите пазари; приветства факта, че Комисията извършва цялостен анализ на потенциалното въздействие на цялостното данъчно облагане на финансовия сектор върху функционирането на пазара, трансграничните инвестиции и конкурентоспособността на финансовите пазари на ЕС;
34.	подчертава, че данъчните правила за финансовия сектор следва да бъдат опростени и да гарантират, че секторът има справедлив и стабилен финансов принос, и те следва да бъдат ясни, прозрачни и предвидими, за да се намали разпокъсаността, да се даде възможност за инвестиции и трансгранична дейност, като същевременно се гарантира високо равнище на защита на потребителите; подчертава, че тези правила следва да подобрят ефикасността и разпределението на капитала, да запазят стабилността и конкурентоспособността на пазара и да намалят разходите за привеждане в съответствие, особено за потребителите на дребно и малките и средните предприятия;
°
°     °
35.	възлага на своя председател да предаде настоящата резолюция съответно на Съвета и Комисията.

